Nijemo kolo Dalmatinske zagore

Nijemo kolo Dalmatinske zagore jedinstveno je po načinu izvođenja. Kao samostalan ples izvodi se bez pratnje ili potpuno neovisno o vokalnoj ili instrumentalnoj izvedbi koja katkad, ovisno o zbivanju, može biti dio zvučne pozadine (svirka u *diple, mijeh*, instrument tipa gajdi ili specifičan način pjevanja potresanjem glasa u malim skupinama, *ojkanje*). Jedino se na području Dalmatinske zagore kolo povremeno odvaja u parove ili je cijela izvedba u parovima koji se slobodno kreću po plesnom prostoru. Izvedba nijemog kola u Dalmatinskoj zagori specifična je u odnosu na šire područje (Lika, Ravni Kotari, otoci zadarskog i šibenskog arhipelaga, Bosna i Hercegovina pa i šire) gdje se kolo u pravilu ne odvaja u parove. Izvodi se u spontanim situacijama (na sajmovima, pokladama, svadbama itd.), i unutar kulturno-umjetničkih društava. Poznato je i kao *mutavo, gluvo, šuplje kolo, po naški, po starinski* ili prema mjestu kao npr. vrličko, sinjsko.

Klapsko pjevanje

Klapsko pjevanje je prepoznatljiv stil pjevanja, tradicija urbane Dalmacije, nastaje u vrijeme razvitka dalmatinskih gradova i *mista* pod utjecajem organizirane glazbene djelatnosti preporodnog razdoblja. U to vrijeme organiziraju se prvi organizirani crkveni i svjetovni zborovi pjevački zborovi, ali i gradska limena glazba (ostavština Napoleonova vremena) i tamburaški sastavi i orkestri. Spomenute glazbene pojave izravno su utjecale na stvaranje i popularizaciju višeglasnog, tradicijskog urbanog pjevanja, danas poznatog pod zajedničkim nazivnikom klapsko pjevanje. Glazbeno gledajući, riječ je o stilu tradicijskog *a capella homofonog pjevanja* koji se razvio od tipičnog tradicijskog pjevanja (*klapska pjesma)* i postojanja (klapa) do stručno postavljenog, organiziranog pjevanja koje se u današnje vrijeme svojim načinom prezentacije više ubraja u popularnu nego tradicijsku glazbu. Najčešća forma klapskog višeglasja je troglasje ili četveroglasje. Tekstovi klapskih pjesama uglavnom su ljubavni – od naglašenog poetskog preko vedrog optimizma i šaljivog pa čak do neprirodnog i pretjeranog sentimentalizma. Festival klapa u Omišu značajno je utjecao na popularizaciju klapske pjesme te se na njemu klapska pjesma otvorila prema suvremenim i popularnim utjecajima.